梅山歌
作者：章惇
朝代：宋

paragraphs: 開梅山，開梅山，梅山萬仞摩星躔。
捫蘿鳥道十步九曲折，時有僵木橫崖巓。
肩摩直下視南岳，迴首蜀道猶平川。
人家迤邐見板屋，火耕磽多畬田。
穿堂之鼓堂壁懸，兩頭擊鼓歌聲傳。
長藤酌酒跪而飲，何物爽口鹽爲先。
白巾裹髻衣錯結，野花山果青垂肩。
如今丁口漸繁息，世界雖異如桃源。
熙寧天子聖慮遠，命將傳檄令開邊。
給牛貸種使開懇，植桑種稻輸緡錢。
不持寸刃得地一千里，王道蕩蕩堯爲天。
大開庠序明禮教，撫柔新俗威無專。
小臣作詩備雅樂，梅山之崖詩可鐫。
此詩可勒不可泯，頌聲千古長潺潺。